Lofotr Vikingmuseum

Lofotr Vikingmuseum er et museum på Borg i Vestvågøy, bygd opp rundt funn fra vikingtiden.
Under utgravningenen avdekket man det største huset som hittil er funnet fra vikingtiden. Dette huset er rekonstruert i full størrelse, hele 83 meter langt.

Navnet 
Lofotr er det opprinnelige navnet på Vestvågøya. I dag skrives navnet Lofoten og brukes på de seks kommunene Vågan, Vestvågøy, Flakstad, Moskenes, Værøy og Røst.

Historie 
De første arkeologiske utgravningene fant sted 1986–1989, og dette var også kimen til ideen om et eget museum. Hovedbygningen er tegnet av Boarch arkitekter ved Gisle Jakhelln, og museet åpnet i juni 1995. Museets formål «er å skape interesse for og kjennskap til nordnorsk jernalder og middelalder, spesielt vikingtid».

Museet er et levende museum som vektlegger formidling av historien på en engasjerende og levende måte. Som gjest kan man oppleve vikingtiden i det rekonstruerte Høvdinghuset med spennende bo- og arbeidsmiljø, lukten av tjære og bål, utstillinger og den vakkert utsmykkede gildehallen. Museet har også to vikingskip (kopier av gokstadskip), rekonstruert smie, naust og jernvinne. På gården finnes dyr av gamle raser (nordlandshester, nordlandsfe, villsau, villsvin). De arkeologiske utstillingene viser unike funn fra Borg og området rundt. Filmen «Drømmen om Borg» kan også ses her. Utstillingene er delikate og interessante og gjestene får tilgang på informasjon gjennom audioguider. I Høvdinghuset og ved vikingskipet møter gjestene vikinger.

Lofotr Vikingmuseum er åpent hele året, med reduserte åpningstider i vinterhalvåret.

Museet tilbyr i tillegg til dagsbesøk i museet også helaftener med mat og drikke på vikingvis, hvor gjestene kan møte Høvdingen sjøl og folket på gården. Dette er svært populært, særlig i bedriftsmarkedet.

Lofotr Vikingfestival 
Hvert år i august arrangeres «Lofotr Vikingfestival», en festival som tiltrekker seg deltakere fra hele Europa og gjester fra hele regionen.
Lofotr Vikingmuseum er således et levende museum med mange aktiviteter i sommermånedene. Festivalen i 2018 ble avholdte i tidsrommet 8. til 12. august. I et naturskjønt område og i autentiske omgivelser er det familievennlig lek, moro, historier, foruten konkurranser, marked, teater, musikk og mer. Det er også kurs og pedagogiske aktiviteter, eksempelvis for 2018 er det brikkeveving, broderi og håndarbeid som ble praktisert i vikingtiden; flere av fragmentene som er funnet i vikingtiden består av plissert ull og lin, det er således kurs i plissering; foredrag om bruk av planter og urter i vikingtid.

Fra store deler av verden strømmer det unge og noe eldre mennesker til for å delta i aktivitetene, leve ut vikingdrømmen ved å gå kledd i vikingantrekk og arbeide som frivillige. Det er et meget internasjonalt snitt over de frivillige. Disse utfører forefallende praktisk arbeid, rydding, matlaging, aktivitetsledelse, fotografering, videofilming og annet.

Aktiviteter

Referanser

Eksterne lenker 
 
 Lofotr Vikingmuseum

Byggverk i Vestvågøy
Museer i Nordland
Museer etablert i 1995
Vikingtidsmuseer
Kultur i Vestvågøy